Stori 38: Ol 12 Spae
LONG pija ya, yu save luk tu man we tufala i stap karem ol frut. Ol grep ya oli bigwan we i bigwan. Oli hevi tumas, mekem se tufala man ya oli yusum stik blong karem wan bandel grep. Traem lukluk ol fig mo grenadin. ?Ol gudfala frut ya oli kam weples? Oli kam long kantri blong Kenan. Traem tingbaot: Ebraham, Aesak mo Jekob, trifala oli stap long Kenan bifo. Be from we kakae i sot long ples ya, Jekob i tekem famle blong hem i go stap long Ijip. Naoia, klosap 216 yia i pas finis, ale Moses i lidim ol man Isrel oli kambak long Kenan. Oli wokbaot long drae ples gogo oli kasem wan ples we nem blong hem Kades.
I gat plante nogud man oli stap long kantri blong Kenan. Taswe Moses i sanem 12 spae fastaem, blong oli lukluksave ples ya. Hem i talem long olgeta se: ‘Traem faenemaot hamas man oli stap long ples ya, mo oli strong olsem wanem. Traem luksave sipos graon i gud. Mo yufala i mas karem sam frut i kambak.’
Taem ol spae oli kambak long Kades, oli talem long Moses se: ‘Kantri ya i gud tumas.’ Mo blong pruvum tok blong olgeta, oli soem sam frut long Moses. Be 10 long ol spae ya oli talem se: ‘Ol man we oli stap long ples ya oli bigbigfala man mo oli strong tumas. Bambae oli kilim yumi i ded sipos yumi traem tekem kantri ya.’
Taem ol man Isrel oli harem samting ya, oli fraet. Oli stap taltalem se: ‘I moagud we yumi ded long Ijip, no long drae ples ya. Sipos yumi go mekem faet long olgeta, bambae oli kilim yumi i ded, mo bambae oli tekem ol woman mo ol pikinini blong yumi. !Yumi mas jusum wan narafala lida blong tekem ples blong Moses! !Yumi mas gobak long Ijip!’
Be i gat tu spae we tufala i trastem Jeova, mo tufala i traem blong mekem tingting blong ol man Isrel i stap kwaet. Nem blong tufala ya, Josua mo Keleb. Tufala i talem se: ‘Yufala i no fraet. Jeova i stap wetem yumi. Bambae i isi nomo blong tekem kantri ya i blong yumi.’ Be ol man Isrel oli no lesin. Oli wantem kilim Josua mo Keleb i ded.
Samting ya i mekem Jeova i kros tumas, mo hem i talem long Moses se: ‘Olgeta man we oli gat 20 yia i go antap, bambae oli no go long kantri blong Kenan. Oli luk finis ol merikel we mi mi mekem long Ijip mo long drae ples, be oli no trastem mi yet. Taswe, bambae oli wokbaot 40 yia long drae ples ya, go kasem we laswan blong olgeta ya i ded. Long olgeta ya, Josua mo Keleb nomo bambae oli go long kantri blong Kenan.’
Namba 13:1-33; 14:1-38.
Ol Kwestin
- ?Olsem wanem ol grep long pija ya oli defren long ol narafala grep? ?Bandel grep ya i kam long weples?
- ?From wanem Moses i sanem 12 spae i go long kantri blong Kenen?
- ?Ten long ol spae ya oli talem wanem long Moses taem oli kambak?
- ?Olsem wanem tu spae i soem se tufala i trastem Jeova? ?Wanem nem blong tufala ya?
- ?From wanem Jeova i kros? ?Hem i talem wanem long Moses?
Sam narafala kwestin
- Ridim Namba 13:1-33.
?Moses i jusum hu blong go olsem spae long kantri blong Kenan? ?Wanem bigfala janis we ol man ya oli gat? (Nam. 13:2, 3, 18-20)
?From wanem tingting blong Josua mo Keleb i defren long tingting blong ol narafala spae? ?Hemia i tijim yumi long wanem samting? (Nam. 13:28-30; Mat. 17:20; 2 Kor. 5:7)
- Ridim Namba 14:1-38
?Yumi mas lesin long wanem woning long saed blong fasin blong tok agens long ol man we Jeova i putumap blong oli lidim yumi? (Nam. 14:2, 3, 27; Mat. 25:40, 45; 1 Kor. 10:10)
?Olsem wanem Namba 14:24 i soem se Jeova i stap tingbaot ol wanwan man blong hem? (1 King 19:18; Prov. 15:3)
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn szl_Latn tpi_Latn tpi_Latn tpi_Latn tpi_Latn tpi_Latn tpi_Latn